የኦሞ-ኩራዝ ስኳር ልማት ፕሮጀክት አካባቢ ነዋሪዎች ልማቱ እንዲፋጠን ጠየቁ
አዲስ አበባ ፤ ሐምሌ 1/2006 (ዋኢማ) – የኦሞ-ኩራዝ ስኳር ልማት እየተካሄደ በሚገኝበት አካበቢ ነዋሪ የሆኑ የአካባቢው ተወላጆች የስኳር ልማቱ ተፋጥኖ ወደሚኖሩበት እካባቢ እንዲደርስና በፕሮጀክቱ የስራ እንቅስቃሴይበልጥ ተጠቃሚ መሆን እንዲችሉ ጥያቄ አቀረቡ፡፡የኦሞ-ኩራዝ ስኳር ልማት ፕሮጀክት እየተካሄደ በሚገኝበት አካባቢ ነዋሪ የሆኑ የቦዲ፣ የሙርሲና የሜኢኒት ብሔረሰቦች የጎሳ መሪዎች፣የአገር ሽማግሌዎች፣ሴቶችና ወጣቶች ከስኳር ኮርፖሬሽንና ከደቡብ ብሔር፣ብሔረሰቦችና ህዝቦች ክልላዊ መስተዳድር ከፍተኛ የስራ ኃላፊዎች ጋር በደቡብ ኦሞ ዞን ጂንካ ከተማ ባደረጉት ውይይት የስኳር ልማቱ ሥራ የደረሰበት አካባቢ ሕብረተሰቡ በከፍተኛ ደረጃ ተጠቃሚ እንደሆነ ማየታቸውን በመጥቀስ መንግሥት ልማቱን እንዲያሳልጥና ወደሚኖሩበት አካባቢ እንዲያደርስና እነሱም ተጠቃሚ እንዲሆኑ ጠይቀዋል፡፡የወንጂ ሸዋ ስኳር ፋብሪካን ሄደው መጎብኘት እንደቻሉና በዚህም በአካባቢያቸው እየተገነባ ያለው ስኳር ፋብሪካ ስኳር ማምረት የሚጀምርበትን ጊዜ በጉጉት እየተጠባበቁ እንደሚገኙ እነዚሁ ከደቡብ ኦሞ፣ከከፋ እና ከቤንቺ ማጂ ዞኖች የተውጣጡና የውይይቱ ተሳታፊ የሆኑ የቦዲ፣የሙርሲና የሜኢኒት ብሔረሰቦች ተወላጆች አመልክተዋል፡፡የስኳር ልማት ፕሮጀክቱ በአካባቢያቸው በመጀመሩ ከእርሻ ስራ ጋር በመተዋወቅ አምርተው መጠቀም ከመቻላቸው ባሻገር የተለያዩ መሰረተ ልማት አውታሮችና የማኅበራዊ ተቋማት አገልግሎት ተጠቃሚዎች መሆን እንደቻሉ የውይይቱ ተሣታፊዎች የገለጹ ሲሆን በአካባቢያቸው እየተገነቡ የሚገኙት ስኳር ፋብሪካዎች ስኳር ማምረት ሲጀምሩ ለማየት እጅግ መጓጓታቸውን ገልጸዋል፡፡ ፕሮጀክቱ ወደፊት በሚደርስባቸው አካባቢዎች ማለትም በደቡብ ኦሞ ዞን የሙርሲ፣ በከፋ ዞን ዴቻ ወረዳና በቤንች ማጂ ዞን የሜኢኒት ብሔረሰቦች ተወላጆች የሆኑ የውይይቱ ተሳታፊዎች በበኩላቸው መንግስት የስኳር ልማት ስራውን አፋጥኖ እንደሌሎቹ ሁሉ እነርሱም የተለያዩ መሰረተ ልማት አውታሮችና ማህበራዊ አገልግሎቶች ተጠቃሚ እንዲሆኑ መንግስት ልማቱን ያፋጥን ዘንድ አሳስበዋል፡፡የቀድሞው ጠቅላይ ሚኒስትር ክቡር አቶ መለስ ዜናዊ እዚህ ተገኝተው ስለስኳር ልማቱ የገቡልን ቃል ወደ ተግባር ተለውጦ ማየታችን ምንም ዓይነት አስቸጋሪ ሁኔታ ቢገጠመን እንኳን በጽናት እንድንወጣው የሚያደርግ ነው ያሉት የውይይቱ ተሳታፊዎች በልማቱ ሳቢያ ቀድሞ እንደ ጠላት እንተያይ የነበርን የአካባቢው ተወላጆች ለልማቱ መፋጠን በጋራ መቆም ችለናል ሲሉ ልማቱ ያስገኘላቸውን ማኅበራዊ ትስስር ገልጸዋል፡፡በሚኒስትር ማእረግ የስኳር ኮርፖሬሽን ዋና ዳይሬክተር አቶ ሽፈራው ጃርሶ በበኩላቸው በውይይቱ የተነሱት ሀሳቦች የስኳር ልማት ስራው ጥሩ ደረጃ ላይ እንዳለ የሚያመላክት መሆኑን ጠቅሰው ከመስኖ አውታር ጀምሮ የመሰረተ ልማት አውታሮችም ሆኑ የማኅበራዊ አገልግሎት መስጫ ተቋማት የስኳር ልማቱ በሚደርስባቸውም ሆነ በማይደርስባቸው አካባቢዎች እንዲገነቡ መንግስት አስፈላጊውን ሁሉ እያከናወነ እንደሚገኝ ገልጸዋል፡፡ አያይዘውም ሕብረተሰቡ በጠየቀው መሰረት የልማት ስራው በተገቢው ደረጃና ፍጥነት እንዲከናወን የአካባቢው ተወላጆች የድርሻቸውን እንዲወጡ አሣስበዋል፡፡አቶ ታገሰ ጫፎ የደ/ብ/ብ/ሕ ክልል ምክትል መስተዳድር በበኩላቸው የክልሉም ሆነ የፌደራሉ መንግስት የልማት ስራዎችን በአካባቢው የሚያከናውኑት የአካባቢውን ተወላጆች ተጠቃሚነት ባረጋገጠ ሁኔታ መሆኑን አመልክተው የኦሞ ወንዝን መንግስት እንዲጠለፍ ሲያደርግ መጀመሪያ ላይ ተጠቃሚ የደረገው የአካባቢውን ነዋሪዎችን መሆኑን አውስተዋል፡፡ አቶ ሞሎካ ውብነህ የደቡብ ኦሞ ዞን ዋና አስተዳዳሪ በበኩላቸው እንደገለጹት የተካሄደው ውይይት ከዚህ በፊት ይንጸባረቁ የነበሩ ጥርጣሬዎችና ችግሮች መወገዳቸውን ያመላከተ ነው፡፡ እየተካሄደ ያሚገኘውም በመንደር የማሰባሰብ ስራ የአከባቢዎቹ ተወላጆች የመሰረተ ልማት አውታሮችና ማኅበራዊ አገልግሎት መስጫ ተቋማት ተጠቀሚ እንዲሆኑ አድርጓል ብለዋል፡፡ የኦሞ ኩራዝ ስኳር ልማት ፕሮጀክት በ175 ሺህ ሄክታር መሬት ላይ የሚለማ የሸንኮራ አገዳ መሬት የሚኖረውና በአጠቃለይ አምስት ስኳር ፋብሪካዎች የሚገነቡበት በደ/ብ/ብ/ሕ ክልል በደቡብ አሞ፣በከፋ እና ቤንቺ ማጂ ዞን የሚገኝ ግዙፍ ፕሮጀክት ነው፡፡